## Pravilnik o Republičkoj nagradi športa "Franjo Bućar"

### NN 75/1992 (5.11.1992.), Pravilnik o Republičkoj nagradi športa "Franjo Bućar"

# MINISTARSTVO KULTURE I PROSVJETE

Na temeljkn članka 79. Zakona o športu ("Narodne novine",
br. 60/92), ministar kulture i prosvjete donosi

## PRAVILNIK

### o Republičkoj nagradi športa "Franjo Bućar"

Članak 1.

Ovim Pravilnikom uređuju se uvjeti za dodjelu Republičke nagrade športa
"Franjo Bučar" (u daljnjem tekstu: Nagrada), izgled medalje,
način rada Odbora Republičke nagrade športa "Franjo Bučar" (u
daljnjem tekstu: Odbor), te druga pitanja, u svezi s Nagradom.

Članak 2.

Nagrada se dodjeljuje svake godine u mjesecu studenom, a u povodu obljetnice
rođenja Franje Bučara.

Nagrada se dodjeljuje pojedincima i pravnim osobama iz članka 75. Zakona
o športu.

Članak 3.

Postupak za dodjelu Nagrade pokreće svake godine, u mjesecu rujnu, Ministarstvo
kulture i prosvjete raspisivanjem javnog natječaja.

U natječaju se objavljuju kriteriji za dodjelu Nagrade, utvrđuje postupak
predlaganja i rok za dostavu prijedloga.

Tekst natječaja objavljuje se u dnevnom tisku i "Glasniku"
Ministarstva kulture i prosvjete.

Članak 4.

Prijedlog za dodjelu Nagrade mogu dati športske organizacije i njihova
udruženja i savezi, športska poduzeća, te druge pravne osobe iz članka
2. Zakona o športu kao i sudionici u športskim aktivnostima.

Članak 5.

Prijedlog za dodjelu Nagrade mora biti pismeno obrazložen.

Obrazloženje prijedloga mora sadržavati osnovne podatke o pojedincu,
grupi djelatnika ili organizaciji koja se predlaže za Nagradu, njihovoj
djelatnosti i postignutim rezultatima kao i druge razloge za dodjelu Nagrade.

Kada se za Nagradu predlaže pojedinca, prijedlog mora sadržavati naznaku
iz koje je vidljivo da li se predlaže za godišnju ili Nagradu za životno
djelo.

Ako pojedini prijedlog za dodjelu Nagrade nije obrazložen ili obrazloženje
ne sadrži dovoljno elemenata za odlučivanje, Ministarstvo kulture i prosvjete
može zatražiti od predlagača da dopuni svoj prijedlog.

Članak 6.

Svake godine može se dodijeliti dvanaest godišnjih Nagrada i jedna nagrada
za životno djelo.

Godišnja nagrada se dodjeljuje za neprekidno višegodišnje uspješno djelovanje
u području športa, a može se dodijeliti i za pojedino izuzetno znanstveno,
stručno i pedagoško ostvarenje ili športsko dostignuće.

Nagrada za životno djelo dodjeljuje se pojedincima za trajan doprinos
u promicanju športa i ugledu Republike Hrvatske.

Nagrade se ne može dodijeliti posmrtno.

Članak 7.

Godišnja nagrada sastoji se od srebrne dvostrane medalje koja na aversu
nosi portret Franje Bučara, a na reversu grb Republike Hrvatske ispod kojega
je natpis "Nagrada Franjo Bučar" i pet olimpijskih krugova, te
posebnog priznanja u obliku povelje u kožnom ovitku s odgovarajućim tekstom
i novčanog iznosa koji se godišnje utvrdi proračunom Republike Hrvatske.

Nagrada za životno djelo sastoji se od zlatne dvostrane medalje koja
na aversu nosi portret Franje Bučara, a na reversu grb Republike Hrvatske
ispod kojega je natpis "Nagrada Franjo Bučar" i pet olimpijskih
krugova, te posebnog priznanja u obliku povelje u kožnom ovitku s odgovarajućim
tekstom i novčanog iznosa koji se godišnje utvrdi proračunom Republike
Hrvatske.

Članak 8.

O dodjeli Nagrade odlučuje Odbor koji se sastoji od predsjednika i osam
članova imenovanih od Sabora Republike Hrvatske na prijedlog ministra kulture
i prosvjete.

Članak 9.

Odbor odlučuje o dodjeli Nagrade na sjednicama.

Odbor može donositi pravovaljane odluke, ako je sjednici nazočno najmanje
pet članova Odbora.

Odbor pravovaljano odlučuje većinom glasova članova nazočnih na sjednici
Odbora.

Članovi Odbora odlučuju o dodjeli Nagrade javnim glasovanjem.

Članak 10.

Predsjednik Odbora priprema, saziva i vodi sjednice Odbora.

U slučaju odsutnosti predsjednika, sjednice vodi zamjenik predsjednika
Odbora, kojeg članovi Odbora biraju na prvoj sjednici.

Na sjednici Odbora vodi se zapisnik.

Članak 11.

Član Odbora koji se ne suglasi s odlukom Odbora može tražiti da se njegovo
odvojeno mišljenje s obrazloženjem unese u zapisnik sjednice Odbora.

Ako je član Odbora kandidat za dodjelu Nagrade, ne može sudjelovati
u raspravi i donošenju odluke o Nagradi za koju je kandidiran (godišnjoj
ili za životno djelo).

Članak 12.

Odbor može, na prijedlog člana Odbora, donijeti Odluku da Nagradu dodijeli
kandidatu koji nije predložen na natječaju iz članka 3. ovog Pravilnika.

Članak 13.

Odbor objavljuje imena nagradenih i dodjeljuje Nagradu na svečanoj sjednici
Odbora.

Članak 14.

Sredstva za dodjeljivanje Nagrade osiguravaju se svake godine u proračunu
Republike i vode se na računu Ministarstva kulture i prosvjete.

Članak 15.

Stručne i računovodstvene poslove u svezi s Nagradom obavlja Ministarstvo
kulture i prosvjete.

U financijskom planu Ministarstva kulture i prosvjete osiguravaju se
sredstva za troškove u svezi s dodjeljivanjem Nagrade.

Članak 16.

Stupanjem na snagu ovog Pravilnika, prestaje važiti Poslovnik o radu
odbora za dodjelu Republičke nagrade športa "Dr. Franjo Bučar"
koji je potvrđen Odlukom o potvrđivanju Poslovnika o radu Odbora za dodjelu
Republičke nagrade športa "Dr. Franjo Bučar" ("Narodne novine",
br. 63/91).

Članak 17.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 061-06/92-03-19

Urbroj: 532-04/2-92-01

Zagreb, 19. listopada 1992.

Ministar kulture i prosvjete

**mr. Vesna Girardi-Jurkić, v. r.**

Pravilnik, NN 75/1992-1992
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)